წიწმატა სელი
წიწმატა სელი, წიწმატა-სელი (ლათ. Camelina) — ბალახოვან მცენარეთა გვარი კომბოსტოსებრთა ოჯახისა. ღეროსეული ფოთლები მორიგეობით განლაგებული, ისრისებრი და მჯდომარეა, როზეტისა — ყუნწიანი. ყვავილები წვრილია, ღია ყვითელი, იშვიათად თეთრი, შეკრებილია მტევნისებრ ყვავილედში. ნაყოფი ორკამერიანი, მრავალთესლიანი, მსხლის ფორმის ჭოტაკია. ცნობილია 8–20 სახეობა. გავრცელებული არიან ჩრდილოეთ ნახევარსფეროს ზომიერ განედებში. ზოგი სახეობა (C. microcarpa, C. sativa) ადრე ფართოდ იყო ცნობილი აგროკულტურაში, მათი თესლებიდან ხდიან სელის ზეთს; თესლი 35–47% ცხიმოვან ზეთს შეიცავს, რომელსაც ტექნიკური მიზნებისათვის, იშვიათად საჭმელად იყენებენ. არის სარეველა-რუდერალური სახეობებიც. კარგი თაფლოვანი მცენარეებია. საქართველოში გავრცელებული სახეობები: Camelina laxa C.A.Mey., 1831 — ვიწრო არეალით გამოირჩევა (სამხრეთი საქართველო, წინა აზია) Camelina microcarpa Andrz. ex DC., 1821 სინონიმი Camelina pilosa (DC.) N.W.Zinger, 1909 Camelina rumelica Velen., 1888 სინონიმი Camelina albiflora Kotschy ex Boiss., 1867 Camelina sativa (L.) Crantz, 1762 სინონიმი Camelina glabrata (DC.) Fritsch, 1897